Cudzie jazyky sú mojou vášňou.
Mám ich tak rada, že sa nový cudzí jazyk učím každé dva roky
a práve pracujem na svojom ôsmom.
Keď sa to ľudia dozvedia, vždy sa ma pýtajú:
„Ako to robíš? Čo je tvojím tajomstvom?“
Dlhé roky som im úprimne odpovedala:
„Neviem. Jednoducho sa rada učím jazyky.“
Táto odpoveď im však nestačila.
Chceli vedieť, prečo sa oni s jedným jazykom trápia dlhé roky
a nedokážu dosiahnuť plynulosť
a ja sa učím jeden za druhým.
Chceli zistiť tajomstvo polyglotov, ľudí, ktorí hovoria mnohými jazykmi.
A tak som sa zamyslela: ako to vlastne robia ostatní polygloti?
Čo máme spoločné?
Vďaka čomu sa nám darí učiť sa jazyky omnoho rýchlejšie než ostatným?
Rozhodla som sa spoznať viac ľudí ako som ja, a zistiť to.
Na stretnutie polyglotov sú najlepším miestom podujatia,
ktoré navštevujú stovky milovníkov cudzích jazykov, aby si ich precvičili.
Na celom svete sa organizuje niekoľko takýchto podujatí.
A tak som sa tam vybrala a spýtala sa polyglotov na ich metódy.
Spoznala som Bennyho z Írska a prezradil mi,
že jeho metódou je rozprávanie od prvého dňa.
Jednoducho sa naučí niekoľko fráz zo slovníka pre cestovateľov
a ihneď sa začne rozprávať s rodenými hovoriacimi.
Vôbec mu nevadí, že denne spraví 200 chýb,
pretože sa tak učí na základe spätnej väzby.
Najlepšie na tom je, že ani nemusí veľa cestovať,
pretože dnes môžete konverzovať s rodenými hovoriacimi
z pohodlia vašej obývačky, a to vďaka internetu.
Stretla som tiež Lucasa z Brazílie,
ktorý na učenie sa ruštiny používal veľmi zaujímavú metódu.
Na Skype si jednoducho pridal 100 ľudí hovoriacich po rusky.
Potom si u jedného otvoril četovacie okno a po rusky napísal „Ahoj“.
Ten človek odpovedal: „Ahoj, ako sa máš?“
Lucas to skopíroval do druhého okna s inou osobou,
ktorá odpovedala: „Ahoj, mám sa dobre. A ty?“
Lucas toto skopíroval naspäť do prvého okna.
Takýmto spôsobom vytvoril konverzáciu medzi dvoma cudzincami,
ktorí o sebe vôbec nevedeli.
(smiech)
Čoskoro začal písať sám,
lebo už mal za sebou veľa takýchto konverzácií
a vedel, ako obvykle v ruštine konverzácia začína.
Aká dôvtipná metóda, však?
Potom som stretla polyglotov, ktorí vždy začínajú napodobovaním zvukov v jazyku.
Ďalších, ktorí sa najskôr naučia 500 najpoužívanejších slov.
A iných, ktorí si najskôr prečítajú pravidlá gramatiky.
Ak by som sa spýtala 100 polyglotov,
dozvedela by som sa 100 rôznych spôsobov, ako sa naučiť cudzí jazyk.
Zdá sa, že každý má jedinečný spôsob učenia sa.
Všetci však dospejeme k rovnakému výsledku – plynule ovládame niekoľko jazykov.
Ako som počúvala rozprávanie polyglotov o ich metódach,
zrazu som si niečo uvedomila:
Všetci máme spoločné to,
že si jednoducho nájdeme spôsoby, ako mať z učenia radosť!
Všetci polygloti učenie opisovali ako obrovskú zábavu.
Mali ste vidieť ich tváre,
keď mi ukazovali svoje farebné gramatické tabuľky,
doma vyrobené kartičky so slovíčkami
či štatistiky o učení sa slovnej zásoby pomocou aplikácií,
alebo keď mi hovorili o varení podľa receptov v cudzom jazyku.
Každý používa iné metódy, ale vždy je to niečo, čo ich osobne baví.
Uvedomila som si, že takto sa učím jazyky aj ja.
Keď som sa učila španielčinu, texty v učebnici ma nebavili.
Veď kto by chcel čítať o Josém, ako sa pýta na cestu na vlakovú stanicu?
Radšej som si chcela čítať Harryho Pottera,
moju obľúbenú knihu z detstva, ktorú som prečítala už veľakrát.
Preto som si kúpila španielsky preklad a začala čítať.
Na začiatku som nerozumela takmer nič.
Ale pokračovala som, lebo to bola moja obľúbená kniha.
Na konci som jej bola schopná porozumieť bez väčších problémov.
To isté sa mi stalo, keď som sa učila nemecký jazyk.
Rozhodla som sa pozerať Priateľov, môj obľúbený seriál, v nemčine.
Na začiatku to bola pre mňa jedna veľká hatlanina.
Nevedela som, kde sa jedno slovo končí a druhé začína.
Aj tak som to pozerala každý deň.
Veď Priateľov by som mohla pozerať v akomkoľvek jazyku, milujem ich.
A po druhej alebo tretej sérii začali dialógy dávať zmysel.
Toto som si uvedomila až po stretnutí s inými polyglotmi.
Nie sme géniovia,
ani nepoznáme skratku na učenie sa jazykov.
Jednoducho používame metódy, vďaka ktorým si užívame proces
a učenie sa jazykov meníme z nudného školského predmetu
na príjemnú aktivitu, ktorej sa s radosťou venujeme každý deň.
Ak neradi zapisujete slovíčka na papier, nahoďte si ich do aplikácie.
Ak vás nudia nahrávky v učebnici,
nájdite si zaujímavý obsah na YouTube alebo podcast v hocijakom jazyku.
Ak ste introvert a neodvážite sa osloviť rodených hovoriacich,
použite metódu rozhovoru samého so sebou.
V pohodlí svojej izby opíšte vaše víkendové plány, aký ste mali deň
alebo si v telefóne vyberte ľubovoľnú fotografiu
a opíšte ju svojmu imaginárnemu priateľovi.
Takto sa jazyky učia polygloti.
A dobrou správou je, že tento spôsob môže využiť každý,
kto sa rozhodne vziať svoje učenie do vlastných rúk.
Vďaka polyglotom som pochopila, že radosť z učenia sa je kľúčová.
Ale taktiež, že radosť sama o sebe nestačí.
Pre dosiahnutie plynulosti v cudzom jazyku
musíte aplikovať ďalšie tri princípy.
Predovšetkým potrebujete efektívne metódy.
Ak sa pokúsite zapamätať si slovíčka na zajtrajší test,
uložia sa do krátkodobej pamäti a po pár dňoch ich zabudnete.
Ak si ich však chcete pamätať dlhodobo,
opakujte si ich v priebehu viacerých dní pomocou intervalového opakovania.
Môžete použiť aplikácie pracujúce na tomto systéme ako Anki alebo Memrise,
alebo si zoznamy slovíčok zapíšte do zošita pomocou metódy Goldlist,
ktorú obľubuje mnoho polyglotov.
Ak si nie ste istí, ktoré metódy sú dostupné a efektívne,
sledujte kanály YouTube a internetové stránky polyglotov
a inšpirujte sa nimi.
S veľkou pravdepodobnosťou to bude fungovať aj vám.
Tretím princípom je vytvoriť si v učení systém.
Dnes sme všetci veľmi zaneprázdnení a nikto nemá čas na učenie sa jazykov.
Ak si však dopredu spravíme plán, dokážeme si čas vytvoriť.
Vedeli by ste ráno vstať o 15 minút skôr ako obvykle?
Získali by ste tak skvelý čas na opakovanie slovnej zásoby.
Mohli by ste počúvať podcast počas cesty do práce?
Výborne si tak precvičíte počúvanie.
Veľa aktivít môžeme robiť aj bez toho, aby sme si na ne vyhradili čas navyše,
ako napríklad počúvanie podcastu cestou do práce
alebo pri domácich prácach.
Dôležité je vytvoriť si učebný plán.
„Každý utorok a štvrtok si budem 20 minút precvičovať
rozprávanie s kamarátom.“
„Počas raňajok budem počúvať video na YouTube.“
Ak si vytvoríte systém, nebudete musieť hľadať čas navyše,
pretože učenie sa stane súčasťou vášho každodenného života.
A nakoniec, pre dosiahnutie plynulosti v jazyku
potrebujeme aj trochu trpezlivosti.
Jazyk sa nedá naučiť za dva mesiace.
Ale ak sa učíte s radosťou dá sa dosiahnuť viditeľný pokrok,
ak sa budete po troche učiť každý deň metódou, ktorá vás baví.
Nič nás nemotivuje viac, ako náš vlastný úspech.
Dodnes si živo pamätám okamih,
keď som pri pozeraní Priateľov porozumela prvému vtipu v nemčine.
Bola som taká šťastná a motivovaná,
že som si hneď pozrela ďalšie dve časti.
A ako som pozerala stále viac,
opakovane som zažívala tieto malé víťazstvá porozumenia.
Postupne som dosiahla takú úroveň, že som mohla jazyk slobodne používať,
a dokázala som plynule vyjadriť čokoľvek.
Bol to skvelý pocit.
Toho pocitu sa neviem nabažiť, a preto sa nový jazyk učím každé dva roky.
Takže toto je celé tajomstvo polyglotov:
efektívne metódy, ktoré budete používať systematicky
počas určitého obdobia a spôsobom, ktorý vás bude baviť.
Vďaka tomu sa polygloti naučia jazyk za niekoľko mesiacov, nie rokov.
Teraz si možno myslíte:
„Mať radosť z učenia sa je síce pekné,
ale nie je tým skutočným tajomstvom, že vy, polygloti,
ste na rozdiel od nás jednoducho mimoriadne talentovaní?“
Nuž, niečo som vám o Bennym a Lucasovi ešte neprezradila.
Benny sa v škole učil 11 rokov po írsky a 5 rokov po nemecky.
Keď maturoval, neovládal ani jeden z nich.
Až do svojich 21 rokov si myslel, že nemá na jazyky bunky
a že nie je schopný sa jazyky naučiť.
Potom začal skúšať vlastné spôsoby učenia sa jazykov,
ako je rozhovor s rodenými hovoriacimi, od ktorých dostával spätnú väzbu.
Dnes je Benny schopný konverzovať v desiatich jazykoch.
Lucas sa pokúšal naučiť sa v škole angličtinu desať rokov.
Patril medzi najhorších žiakov v triede.
Kamaráti mu dokonca zo žartu darovali učebnicu ruštiny,
pretože si mysleli, že sa tento jazyk, alebo iný, nikdy nenaučí.
Lucas vtedy začal experimentovať s metódami
a hľadať svoj vlastný spôsob učenia sa.
Napríklad četovaním s cudzincami na Skype.
A ani nie po desiatich rokoch dokáže Lucas plynule hovoriť 11 jazykmi.
Znie to ako zázrak?
Ja takéto zázraky vidím úplne každý deň.
Ako jazyková mentorka pomáham ľuďom pri ich samostatnom učení.
Stretávam ľudí, ktorí sa 5, 10 či dokonca 20 rokov trápili s jazykom.
Keď však zrazu vezmú svoje učenie do vlastných rúk,
začnú používať zábavné materiály, efektívnejšie metódy
alebo zaznamenávať svoje výsledky, aby sa mohli tešiť z pokroku,
priam zázračne nachádzajú jazykový talent, ktorý im celý život chýbal.
Ak ste preto aj vy v minulosti vzdali pokusy naučiť sa jazyk,
lebo ste si mysleli, že je to príliš ťažké alebo že na to nemáte talent,
skúste to ešte raz.
Možno vás od plynulosti v jazyku delí len jedna zábavná metóda.
A možno sa vďaka tej jednej metóde stanete polyglotom aj vy.
Ďakujem.
(potlesk)